
Αναγνωρισμένο σωματείο με την υπ΄ αριθ. 11/2023 Διάταξη του Ειρηνοδικείου Καλλιθέας, 


καταχωρημένο στα βιβλία σωματείων του Πρωτοδικείου Αθηνών με αριθμό μητρώου 883
email: info@pomas.gr          website: www.pomas.gr



ΔΕΛΤΙΟ ΤΥΠΟΥ
Με αντιπροσωπεία του Διοικητικού Συμβουλίου της Ομοσπονδίας Συνταξιούχων Ελλάδας ΙΚΑ & Επικουρικών Ταμείων Μισθωτών, συναντήθηκε, στα γραφεία της, την 25 Μάη 2026, αντιπροσωπεία της Ομοσπονδίας μας, της Ένωσης Αποστράτων Στρατιωτικών Περιφέρειας Αττικής (ΕΝ.Α.Σ.Π.Α.) και της Ανεξάρτητης Ένωσης Αποστράτων Ενόπλων Δυνάμεων (ΑΝ.Ε.Α.Ε.Δ.).

Στη συνάντηση ανταλλάχθηκαν απόψεις και από τις δύο πλευρές και διαπιστώθηκε από κοινού η αντισυνταξιουχική και αντιλαϊκή πολιτική της κυβέρνησης, όπως και όλων των κυβερνήσεων διαχρονικά, η οποία και καταδικάστηκε. Τέθηκαν στο επίκεντρο οι πραγματικές αιτίες που οδηγούν στο γεγονός ότι σήμερα, που η τεχνολογία και η επιστήμη μπορεί να καλυτερέψει πράγματι τις ζωές του λαού μας, η καθημερινότητά μας ολοένα και χειροτερεύει. Αναδείχθηκε ότι για κάποιους, τους λίγους του κεφαλαίου, η καθημερινότητα διαφέρει σαν τη νύχτα με τη μέρα από την καθημερινότητα των πολλών, των συνταξιούχων, του λαού μας. Η πολιτική που εφαρμόζουν διαχρονικά τα κόμματα εξουσίας υπηρετεί ακριβώς αυτόν τον σκοπό. Να διευκολύνουν την καθημερινότητα των λίγων, με το να αυγατίζουν τα κέρδη τους, δυσκολεύοντας την καθημερινότητα των πολλών, με τη φοροληστεία, την ακρίβεια, την εμπορευματοποίηση της υγείας και της παιδείας, την υποβαθμισμένη έως και ανύπαρκτη κοινωνική πρόνοια.
Η συζήτηση επεκτάθηκε και στα αποτελέσματα, αλλά και στα αίτια, που γεννούν ιμπεριαλιστικούς πολέμους και ιδιαίτερα αυτούς που κλιμακώνονται στη γειτονιά μας (Μέση Ανατολή, Ιράν, Ουκρανία, Γάζα, Δυτική Όχθη κλπ). Τα σωματεία μας καταδικάζουν την εμπλοκή της χώρας, με ευθύνη της κυβέρνησης και τη στήριξη/ανοχή των κομμάτων του ευρωατλαντικού τόξου, σε κάθε ιμπεριαλιστικό πόλεμο. 
Δόθηκε η υπόσχεση να συνεχιστούν οι επαφές των σωματείων μας και να σχεδιαστούν κοινές δραστηριότητες. Δηλώσαμε ότι θα είμαστε παρόντες σε κάθε προσκλητήριο που οργανώνουν οι συνεργαζόμενες συνταξιουχικές οργανώσεις, όπως αυτό στις 27 του Μάη στην πλατεία Εθνικής Αντίστασης (πρώην Κοτζιά) στην Αθήνα. Ευχαριστήσαμε την Ομοσπονδία των Συνταξιούχων για τη στήριξη και συμμετοχή της στις πρόσφατες κινητοποιήσεις που διοργάνωσε το συντονιστικό φορέων εν ενεργεία και εν αποστρατεία στρατιωτικών, απέναντι σε ένα καταστροφικό για τους αξιωματικούς, υπαξιωματικούς και τις οικογένειές τους, νόμο της κυβέρνησης. Δώσαμε, επίσης, κοινή υπόσχεση να συντονίσουμε τους βηματισμούς μας και να απαιτήσουμε: την απεμπλοκή της χώρας από τους ιμπεριαλιστικούς σχεδιασμούς και πολέμους, το κλείσιμο όλων των ξένων στρατιωτικών βάσεων και στρατηγείων στην Ελλάδα, να επιστρέψουν όλες οι ελληνικές Ένοπλες Δυνάμεις (προσωπικό και μέσα) που βρίσκονται σε αποστολές εκτός συνόρων, αποδέσμευση από ΝΑΤΟ - ΕΕ με τον λαό κυρίαρχο στον τόπο του, για να μην πληρώσει ο λαός μας αλλά το κεφάλαιο τις οικονομικές συνέπειες του πολέμου.
Καλλιθέα, 25 Μάη 2026
Για το Διοικητικό Συμβούλιο

